Fredag begynder skolernes sommerferie - og det kan give kø på vejene.

Det er ikke altid en fryd at sidde i bilkø i 20 graders varme og med alt for meget tid til at studere motorvejsgrøfternes farverige blomster. Men skal du ud at køre fredag, er det netop, hvad der kan hænde dig. Foran landets skolebørn ligger nemlig en langstrakt sommerferie, som begynder fredag. Og det kan skabe bilkøer på vejene. - Vi forventer fredag, at der vil være en mindre risiko for kødannelse på tværs af landet, siger Peter Bruun-Mogensen, der er vagthavende ved Vejdirektoratet. - Den udrejsetrafik, der vil være, når folk begynder at få fri fra arbejde og skole, vil bevæge sig på tværs af landet og blande sig med den almene myldretidstrafik i dag. Hos Vejdirektoratet anbefaler man, at man fredag så vidt som muligt forsøger at køre ud på andre tidspunkter end fra klokken 14.00 til 18.00, hvor trafikken forventes at være tættest. Lørdag bliver værst Peter Bruun-Mogensen peger dog på, at risikoen for kødannelse på landets motorveje vil være større lørdag. - Vi har rent prognosemæssigt ud fra trafikberegninger og tidligere erfaringer vurderet, at det er om lørdagen, langt de fleste tager afsted, siger han. Lørdag anbefales det at køre uden for tidsrummet 11.00-15.00, mens det søndag anbefales mellem 12.00 og 16.00. Travlhed i lufthavnen Det er ikke kun på vejene, der bliver trængsel den kommende tid. Også i Aalborg Lufthavn vil der kunne mærkes travlhed den kommende tid. - Jeg kan se på flyene nu, at ferien starter nu. Der er rigeligt med aktivitet de næste tre uger med alle dem, der skal afsted, siger Niels Hemmingsen, der er lufthavnsdirektør i Aalborg Lufthavn. - Der er rigtig mange, der tager på charterferie nu, hvor skolerne er lukket. Nogle tager tidligt afsted, nogle venter en uge eller to, siger han. Aalborg Lufthavn opsætter dog ingen særlige forholdsregler, udover ét enkelt godt råd: Kom i god tid inden afrejse.